钦定古今图书集成/明伦汇编/官常典/第299卷 > 王惠
## 钦定古今图书集成/明伦汇编/官常典/第299卷 > 王惠

按《宋书》本传，惠字令明，琅邪临沂人，太保弘从祖也。
祖劭，车骑将军。父默，左光禄大夫。惠幼而夷简，为叔
父司徒谧所知，恬静不交游，未尝有杂事。陈郡谢瞻，
才辩有风气，尝与兄弟群从造惠，谈论锋起，文史间
发，惠时相酬应，言清理远，瞻等惭而退。高祖闻其名，
以问从兄诞，诞曰：“惠后来秀令鄙宗之美也。”即以为
行太尉参军事府主簿从事中郎。世子建府，以为征
虏长史，仍转中军长史。时会稽内史刘怀敬之郡，送
者倾京师，惠亦造别。还过从弟球，球问向何所见，惠
曰：“惟觉即时逢人耳。”尝临曲水，风雨暴至，座者皆驰
散。惠徐起，姿貌不异常日。世子为荆州，惠长史如故，
领南郡太守，不拜。宋国初建，当置郎中令，高祖难其
人，谓傅亮曰：“今用郎中令，不可令减袁曜卿也。”既而曰：“吾得其人矣。”乃以惠居之。迁世子詹事，转尚书、吴
兴太守。少帝即位，以蔡廓为吏部尚书，不肯拜，乃以
惠代焉。惠被召即拜，未尝接客。人有与书求官者，得
辄聚置阁上，及去职，印封如初。时谈者以廓之不拜，
惠之即拜，虽事异而意同也。兄鉴，颇好聚敛，广营田
业，惠意甚不同，谓鉴曰：“何用田为？”鉴怒曰：“无田何由
得食？”惠又曰：“亦复何用食为！”其标寄如此。元嘉三年
卒，时年四十二，追赠太常。无子。